Totsiens, Aardklop‘n Vorige advertensie wat die kunstenaar Kobus Galloway (Idees vol Vrees) vir die fees ontwerp het Die Aardklop Nasionale Kunstefees, wat sedert 1998 in Potchefstroom aangebied word, word met onmiddellike effek in die huidige formaat gestaak. Die direksie van Aardklop het Woensdagaand dié aankondiging gemaak. Volgens ŉ verklaring sal die Aardklop Stigting voortaan fokus op “nuwe, innoverende modelle om te verseker dat die uitvoerende kunste wel suksesvol bevorder en ondersteun word”. “Die fees het ’n ongelooflike bydrae gelewer om die uitvoerende kunste te bevorder, maar dit is nodig om binne die kunstebedryf dinamies en innoverend te werk te gaan,” het adv. Louise Barretto, voorsitter van Aardklop en die Aardklop Stigting, gesê. “Die vraag ontstaan of ’n fees, wat vir die afgelope 18 jaar aangebied is, binne die hedendaagse milieu die mees geskikte werktuig is om die kunste te ondersteun.” Barretto het gesê in ’n bedryf waarin daar tans byna uitsluitlik deur feeste ondersteuning vir die uitvoerende kunste gebied word, het die Aardklop-direksie tot die besef gekom dat dit noodsaaklik is om te innoveer. “Daar word gekyk na die ontwikkeling van nuwe inisiatiewe wat ’n dinamiese bydrae kan lewer tot die behoud, ontwikkeling en ondersteuning van die uitvoerende kunste. Gehalte sal steeds ons maatstaf bly,” het sy gesê. Barretto het namens die direksie al die feesgangers, kunstenaars, borge en ander vriende van Aardklop bedank wat dit sedert sy ontstaan geesdriftig ondersteun en bygewoon het. Andries Vrey, uitvoerende hoof van die fees, het Potchefstroom bedank vir sy vennootskap die afgelope 18 jaar. “Danksy die legendariese gasvryheid van ons gasheergemeenskap het mense jaar na jaar na Aardklop gestroom om in dié vriendelike stad fees te vier,” het Vrey gesê. Clover, wat in 2011 as naamborg aan boord gekom het, het ook besluit om hul borgskap voort te sit. “Dit is ŉ bewys van Clover se toewyding tot die plaaslike kunstebedryf dat hulle hierdie opwindende nuwe pad saam met ons gaan stap,” het Vrey bygevoeg. Volgens Vrey sal daar binnekort inligting oor die nuwe model en inisiatiewe bekend gemaak word, wat reeds vanjaar sal afskop.